માસાએ ફટાફટ જોડા ઉતાર્યા. અને બંને મેદનીમાં ભળી ગયાં. દૂરથી એક કૂતરું લોભી નજરે ચર્મયોગ થાય તેની પ્રતીક્ષામાં હતું. મને ચિંતા થવા માંડી. ક્યાં સુધી મારે ચંપલબૂટની ચોકી કરવાની રહેશે ? પત્નીની પાદુકા બીજી સખીનેય ખેંચી લાવી. હું મારાંય ચંપલ ઉતારીને પગને જરા છૂટો કરતો હતો. એવામાં એક બીજું યુગલ આવ્યું. મારી બાજુમાં ચંપલ-બૂટની ત્રણ-ત્રણ જોડ પડેલી જોઈ. યુગલમાં પત્ની હતી તેણે પતિને કહ્યું : ‘આમને જ આપણાં બૂટ-ચંપલ સોંપી જઈએ…. બહુ બહુ તો આઠ આના લેશે. ચંપલ-બૂટની સલામતી તો ખરી.’